गुवाहाटी , मार्च 09 : फैगौ लख सभा बिसायखथिनि सम फोसावनाय लोगो लोगोनो भारत बिसायखथि बिफानआ मिथिहोयोदि बिसायखथिनि सिगां आरो बिसायखथि सोलिफुगासिनो थानाय समाव बेंकनिफ्राय रां बखनाय आरो दोन्नाय गुबुन खामानिफोरखौ बिसायखथि बिफानआ नायगोन । हादोरसा बिसायखथि बिफान्नि ऑफिसार Chief Electoral Officer ( CEO ) एमसी साहु बिथांआ सुक्रबारखालि गुवाहाटी नोगोरमायाव रादाब बिबुंसारनि गेजेरजों बुङोदि , " भारत बिसायखथि बिफाननि बिथोन बादियै जों बेंकनिफ्राय रां बखनाय , रां दैथायहरनाय आरो गुबुन गुबुन खामानिफोरखौ नायलांगोन , बेफोर गासैबो बिसायखथि खुंफुंनायनि आयेन एबा model codes of conduct नि सिङाव थागोन , लोगोसे गोबां गुबुन गुबुन खामानिफोरखौबो जों नायलांनो गोन जागोन , जों गुबुन गुबुन बिफानफोर फारियै - Income Tax बिफान , बिरखं जाहाज , रेल बिफान , नार्कटिक बिउरिय' , एक्साइस बिफानफोरजों सावरायनाय जाखाबाय , जुदि सोरबाफोर बिसायखथि खुंफुंनायनि बेरेखा हाबा मावनाय नुनो मोनोब्ला बिथांनि हेंथायै आयेन बादियै राहा लानाय जागोन " । बिसायखथि आयेन एबा Model Codes of Conduct खौ नोजोर होनानै साहु बिथांआ बुङोदि , मोनफ्रोमबो बियाबफोराव मोन्नै एबा मोनथामसो नायगिरि हान्जा थागोन , बेजों लोगोसे जायगा जायगा नायदिंग्रा एबा Mobile Surveillance Teams आरो VDO surveillance teams थागोन , गोनांथि जायोब्ला सरासनस्रा राज्यो राजा सुबुंफोराबो नायदिंग्रा हान्जाफोरनो अजद ( Complain ) होनो हागोन , जुदि सोरबाफोर बिसायखथि खुंफुंनायनि आयेनफोरखौ सिफायो " । बिसायखथिनि समाव रैकाथि हान्जा एबा रैनिया हान्जानि गोनांथि जागोन नामा होन्ना खौरांगिरिफोरनि सोंथिआव साहु बिथांआ फिन्नाय होयोदि , जोंनो गोबां रौनिया हान्जानि सोद्रोमाफोरखौ नांगौ , नाथाय बे समाव बेसेबां रौनाया हान्जानि सोद्रोमाफोरा साखाफारा जानानै दं जों बेखौ मिथिनो मोन्नाय जाथ'वाखै , जेब्ला बिसायखथिआ नोवबेसे थाखो खुंफुंजागोन बेखौ मिथिब्लासो गोनांथि जानाय रौनिया हान्जानि अनजिमाखौ मोजाङै मिथिगोन , बिसायखथिनि समाव रैखाथि होनायनि सोमोन्दैबो जों मिरु सरकारनि नखर बिफनजों सावरायनाय जाखाबाय , मोनफ्रोमबो जिल्लानि जेंनागोनां ओनसोलफोरखौ जों मान सावगारि खालामखाबाय आरो बेयो थांबाय थागोन , जेंना गोनां ओनसोलफोरखौ गोख्रोङै नायनाय जागोन " । एनआरसीनि खामानिफोराव नांथाबनानै थानाय ऑफिसारफोरखौनो बिसायखथिनि समाव नायनो थाखाय थिसननानै होगोन नामा होन्ना सोंथि सोंनाय साहु बिथांआ फिन्नाय होयोदि , " भारत बिसायखथि बिफानआ एनआरसीनि खामानिआव नांथाबनानै थानाय ऑफिसारफोरखौ बिसायखथिनि खामानि मावनायनिफ्राय रेहाय होखाबाय , जों बिसायखथि बिफान्नि बिथोनफोरखौ सरकारनि मोनफ्रोमबो बिफानफोराव फोसावनानै होखाबाय " । लाइसेन्च लानानै आखायाव हाथियार लानाय साफ्रोमबो सुबुंफोरा गाव गावनि हाथियारफोरखौ पुलिस थानायाव जमा होनांगौ होन्ना साहु बिथांआ बुंबावो । 
रां बाक्रिआव रां बखनाय आरो दोन्नायफोरखौ बिसायखथि बिफानआ नायगोन